Byrådet i Vesthimmerland stemte ja til forslag om nye kæmpevindmøller i Gundersted.

En gruppe borgere i Gundersted i Vesthimmerland har i længere tid frygtet at blive naboer til seks kæmpevindmøller udenfor byen. De har forsøgt at råbe kommunen op - men på trods af det - har byrådet torsdag aften besluttet, at der skal arbejdes videre med projektet om de seks møller. Dog skal der udarbejdes to alternativer til den oprindelige projektbeskrivelse - for henholdsvis fire og fem møller. Ved behandlingen af forslaget her til aften ved byrådsmødet stemte 15 medlemmer for at arbejde videre med projektet, mens otte stemte imod - og to undlod at stemme. Borgerne i og omkring Gundersted havde indsendt i alt 78 høringssvar til projektet – langt størstedelen af dem imod projektet. Blandt bekymringerne er, at det vil forringe muligheden for at få tilflyttere til området, ligesom de eksisterende borgere frygter for en værdiforringelse på deres boliger. Det er kun halvandet år siden, der sidst var ballade omkring et vindmølleprojekt i Vesthimmerlands Kommune. Dengang – i efteråret 2019 – ønskede et lokalt vindmøllelaug at opføre fire kæmpevindmøller i nærheden af Vilsted. Efter massive, lokale protester blev projektet dog nedstemt i byrådet. Sådan gik det ikke denne gang. Efter byrådsmødet torsdag vil der nu blive sat gang i en høringsproces, hvor alle vil kunne komme med indsigelser mod planerne om vindmøller ved Gundersted.